[{"text_idx": "#000002", "text": "Karel Och: \u201ePo\u0303nev on avastada midagi uut, mis sunnib riskima\u2013 aeg-ajalt see o\u0303igustab end.\u201c"}, {"text_idx": "#000003", "text": "Karel Och on rahu ise, aga see pole mitte selline rahu, mis paneb kahtlema ta a\u0308rkvelolekus vo\u0303i kangutama va\u0308lja iga ta so\u0303na \u2013 see oleks ku\u0308ll suur o\u0303nnetus, kuna ta on ameti poolest juuli alguses toimuva Karlovy Vary filmifestivali kunstiline juht. Ta\u0308psem oleks o\u0308elda, et Ochist o\u0303hkub ta\u0308ielikku tasakaalu. Ilmselt on see u\u0308ks u\u0308pris va\u0308a\u0308rtuslik omadus, et juhtida meeskonda, kelle u\u0308lesanne on valida festivali programmi umbes 200 filmi. Vo\u0303ib-olla on ta hoolega ka\u0308inud enne festivalihulluse algust neil kuumavee\u00adallikail, mis on Karlovy Vary suvituslinna nii kuulsaks teinud?"}, {"text_idx": "#000004", "text": "Alustanud Karlovy Vary programmimeeskonnas 2001. aastal, sai 36aastasest Ochist 2010. aastal festivali kunstiline juht. Pole vist vaja eraldi toonitada, et ta sai sellesse ametisse ikka va\u0308ga noorelt, vo\u0303rreldes teiste A-kategooria festivalidega, kus on juhtpositsiooni tavaliselt ho\u0303ivanud temast 15 aastat vanemad halli\u00adpa\u0308ised mehed. Eks Karel Ochi juustesse ole samuti siginenud mo\u0303nevo\u0303rra halli, aga tema avatus ja humoorikus lubab u\u0308sna kindlalt arvata, et Karlovy Vary festivali nooruslikkus on suuresti ta\u0308nu vo\u0303lgu ka talle."}, {"text_idx": "#000005", "text": "Siinne intervjuu su\u0308ndis va\u0308ljaande Nisimazine noorte kriitikute to\u0308o\u0308toa raames."}, {"text_idx": "#000006", "text": "Olite sel aastal ka Cannes\u2019i programmi \u201eKo\u0303rvalpilk\u201c (\u201eUn certain regard\u201c) z\u030cu\u0308riis. Kuidas tundus?"}, {"text_idx": "#000007", "text": "Karel Och: See oli mulle ta\u0308ielik ka\u0308iguvahetus. Olen harjunud ka\u0308ima Cannes\u2019is festivali esindajana, mis ta\u0308hendab nii paljude filmide vaatamist kui vo\u0303imalik. Enamasti on olukord u\u0308sna skisofreeniline, sest seal tuleb olla mai teisel poolel ehk ajal, mil me oma Karlovy Vary programmi lukku lo\u0308o\u0308me. Pu\u0308u\u0308ame seal vaadata ko\u0303ike, sest vo\u0303tame oma programmi ka Cannes\u2019is va\u0308rskelt esilinastunud filme. Samal ajal tuleb toime tulla meililaviiniga, mis puudutab juba meie programmi kinnitatud filme. Nu\u0308u\u0308d, kui mul olid ta\u0308ita veel ka z\u030cu\u0308riiliikme kohustused, tuli niigi skisofreenilises olukorras veel u\u0308ks lisakiht juurde. Ma ei taha siin ja\u0308tta sellest ko\u0303igest sugugi negatiivset muljet, sest mu kogemus on u\u0308dini positiivne ning u\u0308sna unustamatu. Cannes\u2019i z\u030cu\u0308rii \u2013 ma poleks millestki sellisest isegi unistada osanud. Sain seda festivali tundma samal tasandil, nagu tunnen enda oma \u2013 organisatsiooni osana. Muidugi ei korraldanud me z\u030cu\u0308rii liikmetena festivali, aga olime meeskonnaga ku\u0308llaltki palju aega koos ja na\u0308gime tavapa\u0308rasest enam ka kulisside taha."}, {"text_idx": "#000009", "text": "Cannes\u2019is kohtusite ka selle festivali z\u030cu\u0308rii presidendi Uma Thurmaniga, kes sai ta\u0308navu Karlovy Varys just festivali presidendi eriauhinna."}, {"text_idx": "#000010", "text": "Kohtusin to\u0303esti Uma Thurmaniga. See oli u\u0308sna erakordne elamus, kusjuures mitte u\u0308ksnes sellepa\u0308rast, et ta on suur staar, kes on tuntud filmidest, mida ma armastan, vaid kuna ta on ka a\u0308a\u0308rmiselt tark ja distsiplineeritud naine. Oli meeldiv to\u0308o\u0308tada tema kui z\u030cu\u0308rii presidendi alluvuses."}, {"text_idx": "#000011", "text": "Milline on Karlovy Vary koht suurel ja ja\u0308rjest kasvaval festivalimaastikul?"}, {"text_idx": "#000012", "text": "Euroopas paigutaksin Karlovy Vary oma festivalide teise gruppi. Cannes on muidugi Cannes. Selle ko\u0303rvale peaks panema Berliini ja Veneetsia. Siis tuleb minu arvates teine grupp, kuhu kuuluvad Locarno, San Sebastia\u0301n, Karlovy Vary, vo\u0303ib-olla ka Rotterdam. Sihime tihti samu filme, aga see ei ta\u0308henda, et oleme vaenlased. Tegelikult on nimetatud festivalide juhid mu so\u0303brad, kellega on hea filmide u\u0308le arutada. Ma arvan, et meid u\u0308hendab kirg filmikunsti vastu ja suur soov toetada filmitegijaid, eriti noori. Meie saame teha neile lihtsamaks sisenemise sellesse filmito\u0308o\u0308stuse dz\u030cunglisse, filmilevisse ning ka suurte festivalide huviorbiiti."}, {"text_idx": "#000013", "text": "Karlovy Vary festivali meeleolu pole sugugi ootuspa\u0308rane ..."}, {"text_idx": "#000014", "text": "See linn on muul ajal, kui festivali pole, kindlasti teistsugune ning vastab teie ja paljude inimeste ootustele pisut paremini. Festivali ajal on see aga peolinn: siia tulevad sajad noored alustama oma suvepuhkust filmiseanssidega, osa tuleb ka u\u0308ksnes pidutsema ja muusika\u00adu\u0308ritustele. O\u0303htu va\u0308ltel seguneme me ko\u0303ik. 1990ndatel nimetas u\u0308ks entusiastlik la\u0308a\u0308ne ajakirjanik Karlovy Varyt Ts\u030cehhi Woodstockiks. Siis oli asi ka metsikum: ko\u0303ik magasid magamiskottidega o\u0303ues \u2013 metsik selle so\u0303na ko\u0303ige paremas ta\u0308henduses."}, {"text_idx": "#000015", "text": "Kogu filmivaliku eest vastutavana on teil ilmselt pa\u0308ris hea sissevaade, mis inimeste maailmas u\u0308ldse toimub. Kas teile tunduvad mo\u0303ned teemad olevat eriti pa\u0308evakorral?"}, {"text_idx": "#000016", "text": "Ma ei tea. See on seda sorti ku\u0308simus, mida meile ei meeldi kuulda. Vo\u0303tsin endale vabaduse ku\u0308sida Cannes\u2019is festivali direktorilt Thierry Fre\u0301maux\u2019lt, kuidas ta vastab, kui talle esitatakse pressikonverentsidel ko\u0303ige sagedasem ku\u0308simus: milline on sel korral vo\u0303istlusprogrammi ko\u0303ige iseloomulikum teema? Ta u\u0308tles, et vastab alati \u201eArmastus\u201c, kuna mingis mo\u0303ttes on see ju o\u0303ige. Ta selgitas ka, kui keeruline see ku\u0308simus tegelikult on \u2013 valime filme ju aasta ringi \u2013, aga seejuures alati po\u0303hjendatud. On ju na\u0308ha, et meie programmis peegelduvad maailma olulised su\u0308ndmused. Filmid on seotud poliitiliste teemadega, nagu na\u0308iteks po\u0303genikekriis, aga poliitiline seisukohavo\u0303tt ei ole kunagi piisav po\u0303hjus, et film programmi valida. Film peab olema meie mo\u0303istes tugev: tugev lugu vo\u0303i stiil, vo\u0303i esteetiline la\u0308henemine, mis on vo\u0303i va\u0308hemalt on u\u0308ritatud olla mingil moel eripa\u0308rane, uuenduslik vo\u0303i alternatiivne."}, {"text_idx": "#000017", "text": "Millise maailmanurga filmikunst tundub praegu eriti huvitav?"}, {"text_idx": "#000018", "text": "Gruusia on ehk riik, mis on meie programmis olnud viimastel aastatel tugevamalt esindatud \u2013 ja mitte ainult meie omas. Vaadake \u201eBerlinalet\u201c: minu meelest oli ta\u0308navu Berliinis lausa kolm Gruusia filmi. Ka meil esilinastus ja vo\u0303istles kaks ilusat selle maa filmi ja mo\u0303ned olid veel ka ko\u0303rvalprogrammides. See to\u0303estab ja\u0308rjekordselt, et pole vaja hunnikut raha saamaks oma filmidega na\u0308htavaks maailma filmikaardil."}, {"text_idx": "#000019", "text": "Sama lugu on Kreekaga. Filmide tegemisel on vaja kindlat tuge, eriti intellektuaalset. Loomulikult on vaja ka veidi raha, aga enneko\u0303ike hingelist ja professionaalset tuge, mida filmiinstituutidel o\u0303nnestub vahel u\u0308sna efektiivselt pakkuda, nagu Gruusias. Vaja on ka head o\u0303hustikku kohapealses filmiringkonnas ja vastastikust u\u0308ksteise toetamist. Kui hiljuti Thbilisis ka\u0308isin, oli see va\u0308ga tugevalt tunda."}, {"text_idx": "#000020", "text": "Iga festivali organiseeritakse isemoodi. Teie ametinimetus on kunstiline juht. Milliseid u\u0308lesandeid see sisaldab?"}, {"text_idx": "#000021", "text": "See ametinimetus ta\u0308hendab, et ma ei pea tegelema festivali finantspoolega. See on suur eelis. Mul on mitmeid samal ametikohal so\u0303pru, kellel tuleb programmi koostamise ko\u0303rvalt ka sponsoreid otsida. Karlovy Vary filmifestivalil on olukord va\u0308hemalt programmimeeskonna seisukohalt va\u0308ga mugav, sest meil on olemas festivali direktor Jir\u030ci\u0301 Bartos\u030cka ja tegevdirektor Krys\u030ctof Mucha, kes hoolitsevad rahastamise ja sponsorite eest. Saan oma meeskonnaga \u2013 siinkohal on oluline neid kindlasti esile to\u0303sta, sest nendeta oleksin kadunud mees \u2013 keskenduda ainult programmile ja filmidele."}, {"text_idx": "#000023", "text": "Meil on programmijuhid territooriumide kaupa a\u0308ra jaotatud. Na\u0308iteks Lenka Tyrpa\u0301kova\u0301 hoolitseb nende maade, mis on nii-o\u0308elda la\u0308a\u0308nest ida pool,11 ehk siis Kesk- ja Ida-Euroopa, Balkani maade ja endise No\u0303ukogude Liidu alade eest, Martin Horyna vastutab dokumentaalfilmide vo\u0303istlusprogrammi eest jne. Me reisime ringi ja igau\u0308he vastutada ja valida on mingi osa. Mo\u0303ningaid filme vaatame seeja\u0308rel kinos koos, eriti kohapealseid. Siis annab igau\u0308ks filmidele mingi hinnangu ja edaspidi kohtume korra na\u0308dalas, et ra\u0308a\u0308kida na\u0308htud filmidest ja vo\u0303tta vastu otsus."}, {"text_idx": "#000024", "text": "Kui paljusid filme olete ise na\u0308inud neist kahesajast, mis ta\u0308navu linastusid?"}, {"text_idx": "#000025", "text": "Ma pole vahest na\u0308inud umbes viitteist filmi. To\u0308o\u0308 on u\u0308sna intensiivne ja kuna energiat la\u0308heb ka teiste festivali osakondadega suhtlemise peale, pean vahel vo\u0303tma programmi kohta vastu otsuse, mis po\u0303hineb kolleegide arvamusel. Peamiselt tuleb seda teha Berliinis vo\u0303i Cannes\u2019is ko\u0303rvalprogrammis linastunud filmide korral, vahel erandkorras ka vo\u0303istlusfilmide puhul. Vaatan siis filmid hiljem ikkagi a\u0308ra, aga seda juhtub vaid programmiga \u201eLa\u0308a\u0308nest ida pool\u201c vo\u0303i dokumentaalfilmide vo\u0303istlusprogrammiga, sest just nende kahe programmi juhid on va\u0308ga vo\u0303imekad."}, {"text_idx": "#000027", "text": "Muidugi oleks ideaalne, kui meie vo\u0303istlusprogrammil poleks esilinastuse no\u0303uet ja saaksime lihtsalt aasta ringi filme vaadata ja oma maitset ja\u0308rgida. Selline la\u0308henemine on aga veidi igav, sest siis kiputakse na\u0308itama ainult kellegi teise avastusi. Po\u0303nev on avastada midagi uut, mis sunnib riskima \u2013 aeg-ajalt see o\u0303igustab end. Pakub u\u0308limat rahuldust, kui saad aidata la\u0308bi murda mo\u0303nel uuel tulijal ja panna aluse sellisele suhtele, mida annab edasi arendada ka tulevikus. Vo\u0303istlused on muidugi u\u0308ldse u\u0308hed keerulised asjad, sest mo\u0303nikord vo\u0303ib tulla tunne, et filmide vo\u0303rdlemisel pole mitte mingit mo\u0303tet. Iga vo\u0303istlus on mingis mo\u0303ttes ebaaus. Kui film saab A-kategooria festivalil auhinna, ta\u0308hendab see aga mo\u0303nes riigis automaatset toetust ka lavastaja ja\u0308rgmisele filmile. Sellistel puhkudel on vo\u0303istlus end ta\u0308ielikult o\u0303igustanud."}, {"text_idx": "#000029", "text": "2 A-kategooria festivalide u\u0308ks no\u0303udeid on, et vo\u0303istlusprogrammide filmid peavad festivalil esilinastuma."}]